<classify> RAIS wa Zanzibar na Mwenyekiti wa Baraza la Mapinduzi, Dk Ali Mohamed Shein, amesema Zanzibar imepata mafanikio makubwa katika sekta ya elimu, kutokana na misingi bora iliyowekwa na muasisi wa taifa hilo, marehemu Abeid Amani Karume.Dk Shein alisema hayo katika hafla ya ufunguzi wa Shule ya Sekondari Mwembeshauri, ikiwa sehemu ya shamrashamra za Maadhimiisho ya Miaka 56 ya Mapinduzi ya Zanzibar.Alisema ukombozi uliofanywa na Chama cha Afro Shirazi ASP chini ya uongozi wa Marehemu Abeid Amani Karume mwaka 1964, umeweka misingi bora ya upatikanaji wa elimu visiwani humo ambayo inaendelea kutolewa bure kwa wananchi.Alisema katika awamu tofauti za uongozi, serikali imekuwa ikifanya juhudi kubwa kuendeleza sekta ya elimu kwa kuimarisha miundombinu yake, ikiwamo ujenzi wa shule hadi kufikia 381, kati yake 284 zikiwa za sekondari.Aidha, Dk Shein alisema ujenzi wa shule 9 mpya utaondoa tatizo la mlundikano wa wanafunzi katika shule mbalimbali visiwani humo, akitoa mfano wa baadhi ya shule kuwa walimu watatu wanafundisha darasa moja kwa wakati mmoja kutokana na wingi wa wanafunzi. Alisema serikali inaendelea kufanya juhudi kubwa kuzipatia ufumbuzi changamoto zinazokwaza maendeleo ya elimu, pamoja na kuhakikisha upatikanaji wa kutosha wa vitabu na madawati. Aidha, Dk Sheim alisema serikali inaendelea kukimarisha Chuo Kikuu cha Taifa cha Zanzibar SUZA kwa kuongeza vitivo na programu za masomo ili kuhakikisha taifa linapata wataalamu wengi kupitia nyanja mbalimbali.Serikali imelipa kipaumbele suala la elimu, katika bajeti ya mwaka wa fedha 20192020 serikali imetenga Sh bilioni 178.9 kwa ajili ya sekta ya elimu. Changamoto ya upungufu wa walimu wa sayansi inafanyiwa kazi kwa msaada wa wahisani, alisema.Katika hatua nyingine, Dk Shein alipingana na mtazamo wa baadhi ya watu wanaodai elimu imeshuka nchini.Haijulikani wanatumia kipimo gani kuhusisha dhana hiyo, kwa kuzingatia kuwa hivi sasa Zanzibar imekuwa na vyuo vikuu kadhaa, wakati ambapo zamani havikuwapo, alisema.Naye Waziri wa Elimu na Mafunzo ya Amali, Riziki Pembe Juma, alisema ujenzi wa shule hiyo ya ghorofa mbili una lengo la kuondokaa na ufinyu wa nafasi na kwamba itatumiwa na wanafunzi wa shule mbili Darajani na Vikokotoni, ambazo zimezungukwa na shughuli za kibiashara.Waziri huyo litoa ombi kwa Rais Shein kuwa Shule ya Mwembeshauri iitwe kwa jina la Dk Ali Mohamed Shein, lengo likiwa ni kumuenzi kiongozi huyo kwa mchango wake mkubwa katika kuimarisha sekta ya elimu nchini.Mapema, Katibu Mkuu, Wizara ya Elimu na Mafunzo ya Amali, Dk Idriss Muslih Hijja, alisema shule mpya ya Mwembeshauri ni miongoni mwa shule tisa zilizokamilika ujenzi wake. Alisema ujenzi huo umetekelezwa kwa ushirikiano kati ya Serikali ya Mapinduzi ya Zanzibar na wahisani Opec Fund for International Developement OFID kupitia mradi wa Zanzibar Third Education ZATEP.Alisema ujenzi wa shule hizo ni utekelezaji wa Ilani ya CCM, ukiwa umegharimu Sh bilioni 26.3, kati ya hizo Sh bilioni 23.4 ni mkopo kutoka OPEC Fund na Sh bilioni 2.9 ni mchango wa Serikali ya Zanzibar. Shule nyingine zinazohusika na mradi huo ni Kinuni, Chumbuni , Bububu na Fuoni kwa Unguja na Wara, Mwambe, Kizimbani na Micheweni za Kisiwani Pemba, ambazo nazo zimepewa majina mbalimbali ya viongozi wa kitaifa.  <topic>: kitaifa 